LV Eiropas Savienības Oficiālais Vēstnesis C 223/10

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 223/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

MOJAMA DE BARBATE

ES Nr.: ES-PGI-0005-01210 – 10.03.2014.

ACVN ( ) AĢIN ( X )

1. Nosaukums

Mojama de Barbate

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.7. grupa. Svaigas zivis, gliemji un vēžveidīgie un to izstrādājumi

3.2. Apraksts par produktu, uz kuru attiecas 1. punktā minētais nosaukums

Mojama de Barbate iegūst no tunzivs labākās daļas, ko sauc par fileju, gan no muguras daļas, gan vēdera daļas, un kura ir sālīta un žāvēta dabīgi vai speciāli aprīkotos tuneļos.

Mojama de Barbate var būt Extra (augstākās) un Primera (pirmās) šķiras.

Augstākā šķira: šī mojama ir izgatavota no filejas iekšējās daļas, proti, tās, kura ir tuvāk mugurkaulam un ir mazāk taukaina.

Pirmā šķira: šī mojama ir izgatavota no tās filejas daļas, kura atrodas blakus augstākās šķiras gabaliem un satur vairāk tauku.

No ārpuses Mojama de Barbate ir tumši brūnā krāsā, bet iekšpusē tai ir tunzivīm raksturīgas svītras, kuras pirmās šķiras mojama gabalos ir pamanāmākas nekā augstākās šķiras gabalos. Griezumā krāsa ir dažādu toņu sarkana, uzsvērti tumšāka gar malām, tekstūra ir kompakta un gluda, maz šķiedraina, tai ir treknas zivs smarža un garša.

Sāls saturs ir no 3 % līdz 9 %, un relatīvais mitrums – starp 35 % un 45 %.

Mojama de Barbate pako vakuumiepakojumā, caurspīdīgos plastmasas maisiņos, kas ir pienācīgi marķēti, sagrieztu dažāda svara gabalos vai šķēlēs, olīvu vai saulespuķu eļļā. To, sagrieztu šķēlēs, olīvu vai saulespuķu eļļā, var iepakot arī stikla burkās.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Mojama de Barbate ir izgatavota no šādu sugu tunzivju filejas: Thunnus albacares, kas komerciāli pazīstama kā dzeltenspuru tunzivs, gaišā tunzivs jeb rabil, un Thunnus thynnus, kas komerciāli pazīstama kā zilā tunzivs, un tās dzīvsvars ir vairāk nekā 200 kg. Nav nekādu ierobežojumu attiecībā uz izejvielas izcelsmes apgabalu, bet tiek izmantotas tikai savvaļas tunzivis.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Šīm darbībām ir jānotiek noteiktajā ģeogrāfiskajā apgabalā: tunzivs mazgāšana, griešana (tradicionāli sauc ronqueo), dažādo izcirtņu mazgāšana, sālīšana, atkārtota mazgāšana nolūkā sasniegt vēlamo sāļuma līmeni, presēšana, filejas žāvēšana sausinot, apgriešana un galīgā atlase iepakošanai.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Mojama de Barbate jāiepako rūpnīcā, lai procesa nobeigumā būtu saglabātas fizikālās, ķīmiskās un organoleptiskās īpašības, it īpaši sāls saturs un relatīvais mitrums.

3.6. Ar reģistrēto nosaukumu apzīmētā produkta marķēšanas īpašie noteikumi

Uz katras Mojama de Barbate (ar AĢIN) ražotāja etiķetes redzamā vietā jānorāda vārdi Mojama de Barbate un Eiropas Savienības AĢIN logotips. Turklāt marķējumā obligāti jābūt AĢIN logotipam, kas parādīts zemāk.

4. Precīza ģeogrāfiskā apgabala definīcija

Ražošanas apgabals ir Kadisas provinces Barbate un Vehera de la Frontera pašvaldības.

5. Saikne ar ģeogrāfisko apgabalu

Valsts tirgū Mojama de Barbate ir atzīta par gardēžu produktu, kam raksturīga rūpīga apstrāde, augsta cena un ekskluzīvs patēriņš. To var atrast veikalos, kas tirgo noteiktiem Spānijas reģioniem raksturīgus produktus, un restorānos.

Mojama de Barbate saikne ar ģeogrāfisko apgabalu pamatojas uz prestiža un reputācijas, ko minētais produkts ir ieguvis, pateicoties apgabala zivju sālīšanas tradīcijai. Apgabalā tunzivis ir zvejotas jau sen, un to turpina vēl joprojām, ir saglabājušās amatnieku darba senās metodes, un pieredzi un zināšanas nodod no paaudzes paaudzē.

Visā Kadisas līča piekrastē ir senas tunzivju zvejas, apstrādes un sālīšanas tradīcijas, kuras sākās feniķiešu un tartēziešu laikos, kad šīs tautas apgabala pirmiedzīvotājiem ierādīja zvejas paņēmienus. No tā laikmeta ir norādes par tunzivju zveju tīklu labirintos.

Vēlāk arābi uzlaboja tunzivju zvejas tīklu konstrukciju un ieviesa almadraba tehniku (Andalūzijas arābu valodā almadraba nozīmē kautiņa vai cīņas vietu), kura izmanto tīklu labirintu, kas novietots netālu no krasta tunzivju migrācijas ceļā no Atlantijas okeāna uz nārsta vietām Vidusjūrā.

Vairāk nekā desmit gadsimtu garumā klasiķi atstājuši daudzas liecības par almadraba izmantošanu Gibraltāra šaurumā, apgabala tunzivju pārpilnību un to milzīgo izmēru, detalizēti aprakstot to ķeršanu minētajos labirintos un tirgošanu visā Vidusjūras reģionā, uzsverot to augsto uzturvērtību un garšas īpašības.

Tunzivju sālīšanas un apstrādes rūpniecība uzplauka jau romiešu provincē Hispania Baetica. Tautas, kuras vēlāk apmetās Spānijas dienvidos, turpināja un bagātināja zvejniuecības nozares tradīcijas, un tās tiek turpinātas joprojām, saglabājot tradicionālās amatniecības metodes.

Ģeogrāfiskajā apgabalā, kur tiek ražota Mojama de Barbate, tradicionālās apstrādes rūpniecības nozares joprojām darbojas, un tiek organizēti pasākumi ēdināšanas un tunzivju nozares profesionāļiem, tunzivs mīļotājiem un plašai sabiedrībai, piemēram, Barbate pašvaldība organizē Semana Gastronomica del atun (tunzivju kulinārijas nedēļu), kurā uzņēmumi, kas pārstāv pārtikas un dzērienu nozari, rāda kulinārijas demonstrācijas vai “paraugstundas” un apmeklētāji var nobaudīt tradicionālos zilās tunzivs ēdienus, kas ir šīs Kadisas piekrastes virtuves būtiska iezīme. Pasākums ietver arī citas aktivitātes, piemēram, kulinārijas konkursu un labāko tapa (uzkodu) konkursu, kur dalībnieki cenšas radīt vislabāko zilo tunzivju tapa.

Mojama ir svarīgākais sālītas tunzivs produkts, un nozare, kas to ražo, izmantojot nepārprotami amatnieciskas metodes, radās no mazajiem un vidējiem ģimenes uzņēmumiem, kurus vada to dibinātājs vai viņa pēcnācēji, un tas ir ļāvis saglabāt vissenākās tradicionālās ražošanas metodes, iekļaujot tikai tās jaunās metodes, kas veicina pārtikas nekaitīgumu un pieļauj visaptverošu kontroli ražošanas procesā, uzlabojot kvalitāti.

Lai sagatavotu šo produktu, visā procesā no sākuma līdz galam vajadzīgas zināšanas un pieredze: zivis sagriež un sadala gabalos, izgriež filejas, no kurām ražo Mojama de Barbate, griešana notiek paredzētajās vietās, sālot svarīgi ir zināt, cik daudz sāls vajag, pēc tam zivis mazgā, kas ir jādara kontrolētā veidā, lai nodrošinātu, ka liekā – un tikai liekā – sāls tiek aizskalota, un, visbeidzot, žāvē, kas, pateicoties vietējam mikroklimatam, notiek optimālos apstākļos dabīgi vai tuneļos, kas paredzēti šim nolūkam.

Par produkta reputāciju kulinārijas pasaulē liecina daudzās publikācijas, īpaši Inventario Español de Productos Tradicionales (Spānijas tradicionālo produktu saraksts), ko Zemkopības, zivsaimniecības un pārtikas ministrija (valsts pārvaldes iestāde) publicējusi 1996. gadā, un Fundación Unicaja publicētā pētījuma ar nosaukumu Catalogación y Caracterización de los Productos Típicos Agroalimentarios de Andalucía (Andalūzijas tradicionālo pārtikas produktu katalogs un raksturojums) II sējums (2006.), kas apraksta mojama kā tradicionālu Andalūzijas produktu, kas tiek ražots galvenokārt Barbates (Kadisa) un Isla Kristina pilsētā (Huelva).

2009. gada 30. augustā valsts laikrakstā El País publicēja rakstu par pārtiku ar nosaukumu Sal para la vida (Sāls dzīvībai), kurā teikts, ka:

“Attīstītās valstīs vēl arvien turpina sālīt zivis, jo tas dod zivīm patīkamu aromātu. Spānijai ir pasaulslaveni produkti, piemēram, Santonjas anšovi un tunzivs Mojama de Barbate.”

La Mar de Cádiz Kadisas provinces ceļveža Pārtikas un dzērienu sadaļā teikts: “Kadisas piekrastes pārtika un dzērieni ir tikpat bagātīgi un daudzveidīgi kā pati šī zeme, sākot no vīniem Sanlúcar de Barrameda un El Puerto de Santa María līdz Mojama de Barbate un ceptām zivīm, padarot to par vienu no labākajām virtuvēm Spānijā.”

Mojama de Barbate reputāciju apliecina arī daudzās atsauces internetā, piemēram:

Guía Interactiva de Restaurantes de Cocina Marinera (Tiešsaistes interaktīvais jūras produktu restorānu ceļvedis) apstiprina tās reputāciju: “Viens no pazīstamākajiem sālītajiem produktiem ir mojama de atun (tradicionāli no Isla Kristina un Barbates, kas Andalūzijā ir galvenie ražotāji)”.

Buentrago restorānu ķēdes, kurai ir vairāki restorāni Seviļā, tapas ēdienkartē ir Mojama de Barbate.

Madrides Starptautiskā tūrisma gadatirgus (FITUR) inaugurācijas pasākumā notika arī Mojama de Barbate degustācija.

Kadisas provincē dažādas publikācijas ziņo par Mojama de Barbate degustācijām, kas notiek semana del atun (tunzivs nedēļas) laikā.

Tūristu ceļvedis Los Caños de Meca īpaši piemin Mojama de Barbate kā tradicionālu vietējo produktu.

Mojama de atun extra de Barbate var atrast arī Alcaravea restorāna ēdienkartē.

Raksts Andalūzijas tiešsaistes laikrakstā apliecina Mojama de Barbate reputāciju: “Tradicionāli Barbate (Kadisā) piedāvā ļoti daudzveidīgu virtuvi, kuras pamatā ir jūras veltes, tostarp arī Mojama de Barbate,” un detalizēti to apraksta.

Tāpat arī Guia de la Provincia de Cádiz (Kadisas provinces ceļvedis) piemin Mojama de Barbate kā tradicionālu ēdienu ar augstu uzturvērtību, kas raksturots kā “sulīgs”.

Attiecībā uz šā nosaukuma lietošanu ikdienas valodā laikrakstā ABC de Sevilla2000. gada 7. augusta rakstā izmantots izteiciens “… tiesos cual mojama de Barbate o de Isla Cristina” (t. i., “tik sīksts kā”).

Atsauce uz specifikācijas publikāciju

(šīs regulas (2) 6. panta 1. punkta otrā daļa)

Ar nosaukuma specifikācijas pilno tekstu var iepazīties, izmantojot šo saiti:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_mojama_barbate.pdf

vai arī tieši Consejería de Agricultura, Pesca y Desarrollo Rural (Lauksaimniecības, zvejas un lauku attīstības departamenta) tīmekļa vietnē

(http://www.juntadeandalucia.es/agriculturaypesca/portal), meklējot šādi: “Industrias Agroalimentarias”/“Calidad y Promoción”/“Denominaciones de Calidad”/“Productos derivados de la pesca”, specifikāciju var atrast ar nosaukumu “Denominación de calidad”.

(1) OV L 343, 14.12.2012., 1. lpp.

(2) Skat. 1. zemsvītras piezīmi.